**Obec Nemce, Lúčna 52, 974 01 Nemce**

**Z á p i s n i c a**

**z XIII. zasadnutia Obecného zastupiteľstva Nemce,**

**konaného dňa 25. októbra 2012 v Nemciach.**

Prítomní poslanci podľa prezenčnej listiny

**Návrhová komisia :** Mgr. Danka Bugáňová

Mgr. Peter Caban

Andrea Verešová

**Overovatelia zápisu:** Ing. Ján Slovák

Alena Samuelčíková

**Zapisovateľ**: Libuša Riečanová

**Program:**

1. Otvorenie, schválenie programu

2. Voľba návrhovej komisie, určenie overovateľov

zápisnice a zapisovateľa OZ.

3. Kontrola uznesení z rokovania OZ zo dňa 16.8.2012.

4. Správa hlavnej kontrolórky obce Nemce.

5. Monitorovacia správa programového rozpočtu obce za I. polrok 2012.

6. Stanovenie priorít obce na rok 2013 - príprava rozpočtu obce na rok 2013 – 2015.

7. Príprava akcií v kultúrnej a športovej oblasti do 31.12.2012.

8. Schválenie kúpno – predajnej zmluvy na parc. KN-C 172/3 a parc. KN-C 172/4.

9. Zmena rozpočtu – rozpočtové opatrenie č. 4/2012.

10. Rôzne.

**K bodu č. 1. Schválenie programu.**

Rokovanie obecného zastupiteľstva otvoril starosta obce. Privítal poslancov, ako aj občanov prítomných na zasadnutí OZ. Návrh programu rokovania OZ bol poslancami schválený.

**K bodu č. 2. Voľba návrhovej komisie, určenie overovateľov zápisnice a zapisovateľa OZ.**

Do návrhovej komisie boli jednomyseľne zvolení Mgr. Danka Bugáňová, Mgr. Peter Caban, Andrea Verešová. Za overovateľov Ing. Ján Slovák a Alena Samuelčíková a za zapisovateľa OZ Libuša Riečanová.

**K bodu č. 3. Kontrola uznesení z rokovania OZ zo dňa 16.8.2012.**

Poslanci prerokovali kontrolu uznesení z rokovania obecného zastupiteľstva, ktoré sa konalo dňa 16.8.2012. Bolo konštatované, že uznesenia č. 127 až 141/2012 boli splnené.

**K bodu č. 4. Správa hlavnej kontrolórky obce Nemce.**

Vzhľadom na neprítomnosť hlavnej kontrolórky OZ doporučilo prerokovať správu hlavnej kontrolórky obce o vykonaných kontrolách za obdobie august až október 2012 na zasadnutí OZ v mesiaci december 2012.

**K bodu č. 5. Monitorovacia správa programového rozpočtu obce za I. polrok 2012.**

Monitorovaciu správu programového rozpočtu obce Nemce k 30.6.2012 predložil starosta obce. Podrobne boli prerokované jednotlivé programy a podprogramy správy. Na základe schváleného rozpočtu bolo posúdené čerpanie finančných prostriedkov za I. polrok pri realizácii jednotlivých podprogramov v rámci bežného a kapitálového rozpočtu. Poslanci konštatovali, že správa vystihuje v rámci výsledkov monitorovania všetky zámery obce pri ich realizácii v 1. polroku 2012. Zároveň konštatovali, že výška podielových daní do obce od štátu je za I. polrok 2012 v menšom objeme, ako sa rozpočtovalo a to o 15.000 €, preto obec vynakladá finančné prostriedky pri správe obce s maximálnou hospodárnosťou.

**K bodu č. 6. Stanovenie priorít obce na rok 2013 - príprava rozpočtu obce na rok**

**2013 – 2015**.

Do priorít obce pre rozpočet na rok 2013 boli navrhnuté v stavebnej oblasti boli navrhnuté aktivity oprava a rekonštrukcia MŠ, postupné dlaždenie odstavných plôch na sídlisku a oplotenie ihriska za bytovkami. V kultúrnej oblasti akcie Deň obce a Celoslovenská súťaž vo varení kapustnice a príprave zabíjačkového taniera. V športovej oblasti bol navrhnutý stolnotenisový a futbalový turnaj o Pohár starostu obce, v sociálnej oblasti stretnutie dôchodcov nad 65 rokov, ako aj stretnutie rodičov s novonarodenými deťmi.

Vzhľadom k tomu, že rozpočet sa bude schvaľovať v decembri, požiadal starosta obce predsedov komisií, aby predložili návrhy plánov akcií, ako aj finančné požiadavky pre rozpočet obce na rok 2013 najneskoršie do 15.11.2012. Občianske združenia a spolky v zmysle schváleného VZN musia predložiť svoje požiadavky do 31.10.2012.

**K bodu č. 7. Príprava akcií v kultúrnej a športovej oblasti do 31.12.2012.**

Starosta obce informoval poslancov o príprave Celoslovenskej súťaže vo varení kapustnice a príprave zabíjačkového taniera, ktorá sa uskutoční 17.11.2012. Je zabezpečený rad úloh medzi inými aj vystúpenia súborov počas konania súťaže, zabezpečené sú finančné prostriedky od sponzorov, pripravujú sa materiálne a technické podmienky tak, aby súťaž prebehla dôstojne. Poslanci OZ obdržia pokyny, za ktorý úsek činnosti na tejto akcii budú zodpovední. Ďalšia akcia sa uskutoční začiatkom mesiaca december a to 8.12.2012 stretnutie detí s Mikulášom a rozsvietenie vianočného stromčeka. Akcia bude spojená s podávaním vianočného punču pre občanov. Posledná akcia v kultúrno-športovej oblasti sa bude konať 15.12.2012 a to vianočný stolnotenisový turnaj. Kultúrna komisia zabezpečí tieto akcie po materiálno-organizačnej stránke. Poslanci zobrali prípravu akcií v kultúrno-športovej oblasti do 31.12.2012 na vedomie.

**K bodu č. 8. Schválenie kúpno – predajnej zmluvy na parc. KN-C 172/3 a parc. KN-C 172/4.**

Obec Nemce v zmysle zásad hospodárenia a nakladania s majetkom obce Nemce zverejnila v zmysle uznesenia OZ č. 132/2012 zo dňa 16.8.2012 zámer predať nehnuteľný majetok priamym predajom. Jedná sa o nehnuteľnosť, ktorej všeobecná hodnota stanovená podľa znaleckého posudku č. 49/2012 nepresiahla 40.000 €. Zámer bol zverejnený na internetovej stránke, úradnej tabuli obce a v regionálnej tlači Banskobystrické noviny po dobu 15 kalendárnych dní od 28.8. do 13.9.2012. Cenovú ponuku v stanovej lehote predložil iba jeden žiadateľ. Komisia určená OZ v zložení Mgr. Danka Bugáňová, Ing. Ján Slovák,

Mgr. Peter Caban odporučila OZ Nemce schváliť ponuku žiadateľa ARCHAT MD s.r.o., Kynceľová 2, Banská Bystrica v kúpnej cene 10.000 €. Obecné zastupiteľstvo uznesením č. 149/2012 schválilo odpredaj nehnuteľností pozemkov **priamym predajom:**

- parc.č. KN-C 172/3 ostatné plochy o výmere 6 867 m2

-parc.č. KN-C 172/4 zastavané plochy a nádvoria o výmere 46 m2 katastrálne územie Nemce v cene 10 000 € pre ARCHAT MD s.r.o., Kynceľová 2, 974 11 Banská Bystrica, IČO: 36752207

**K bodu č. 9. Zmena rozpočtu – rozpočtové opatrenie č. 4/2012.**

Poslanci prerokovali návrh na zmenu rozpočtu obce Nemce na rok 2012 – RIO č. 4/2012. Uznesením č. 150/2012 schválilo zmenu rozpočtu v bežných príjmoch a výdavkoch, v kapitálových príjmoch a výdavkoch, ako aj v príjmových finančných operáciách.

Celkové znenie rozpočtového opatrenia č. 4 /2012 je uverejnené v uznesení OZ z rokovania dňa 25.10.2012.

**K bodu č. 10. Rôzne.**

Starosta obce odporučil poslancom návrh na zloženie komisie pre vykonanie inventarizácie majetku obce. Poslanci uznesením č. 151/2012 schválili Inventarizačnú komisiu na vykonanie inventarizácie CO materiálu a majetku obce v zložení predseda - Slančíková , členovia - Ďurčenková, Hudecová, Bartoš Jozef a uložili vykonať inventarizáciu majetku CO obce do 30.11.2012. Ďalej vykonať inventarizáciu majetku podľa stavu majetku  31.12.2012 v termíne do 15.01.2013.

Starosta obce informoval poslancov o vykonaní kontrole z ÚPSVaR v zmysle uzatvorenej dohody na § 50 j. Bola kontrolovaná kompletná účtovná a podporná dokumentácia preplatených príspevkov za obdobie marec – september 2012 v rámci NP § 50 j. Kontrola nezistila žiadne porušenie zo strany obce. Starosta vyslovil poďakovanie pani Hudecovej ekonómke obce za vedenie agendy.

Na základe žiadosti občanov pre výrub stromov na sídlisku bola poverená komisia stavebného poriadku a ochrany životného prostredia, aby posúdila rozsah výrubu stromov a predložila podklady s návrhom výrubu pre vydanie rozhodnutia obce.

Starosta obce informoval poslancov o tom, že Štátne lesy B. Bystrica na podnet obce vyčistili koryto potoka pri moste a dajú súhlas na výrub stromov v Nemčianskom potoku, ktoré prekážajú plynulému toku vody v potoku.

Občianka p. Molnárová sa informovala o Doplnku ÚPD obce ohľadne rozmiestnenia rodinných domov v lokalite Ostredok. Taktiež upozornila na nevyhovujúci stav mostu medzi Kynceľovou a Nemcami. Most je úzky treba riešiť jeho zvýšenie a rozšírenie. Taktiež upozornila aj na parkovanie vozidiel na Nemčianskej ceste, ktoré neustále sú v rozpore s dopravným značením. Treba dať podnet na políciu. Starosta obce informoval, že v rámci Doplnku ÚPD je možné meniť zastavovací plán pri výstavbe rodinných domov v zmysle požiadaviek možného investora výstavby. Na problém nevyhovujúceho mostu upozorní Regionálnu správu ciest a bude žiadať, aby RSC zahrnula do svojho finančného plánu aj rozšírenie mostu medzi obcou Nemce a Kynceľová. Na dopravnú situáciu v obci upozorní Dopravný inšpektorát PZ v Banskej Bystrici.

Poslanec Mgr. Caban sa opýtal kedy bude vyhlásená brigáda pre likvidáciu nepotrebnej budovy na športovom areáli oddychu a zdravia za obcou. Starosta obce túto brigádu ponúkne členom DHZ a s nimi dohodne aj termíny brigády.

Starosta obce informoval poslancov aj občanov prítomných na zasadnutí OZ, že firma DAR, ktorá vykupuje pozemky pre IBV nenašla doposiaľ zhodu s možným investorom výstavby a preto nemôže starosta podať bližšie informácie k pripravovanej výstavbe.

Nakoľko program rokovania bol vyčerpaný a zo strany poslancov neboli ďalšie pripomienky a návrhy, poďakoval sa starosta obce prítomným za účasť a rokovanie OZ ukončil.

Zapísala: Libuša Riečanová

Overovatelia: Ing. Ján Slovák ...........................................

Alena Samuelčíková ...........................................